《赠徐子虚画鱼》
宋代·王佐才

我尝放意游江湖，喜从钓叟观真鱼。
有时临溪行复坐，秋水无风鱼自如。
鳞鳞鬣滑随上下，回旋戏跃形皆殊。
两两相逢若对语，聚头戢戢摇双须。
忽然散漫皆游去，一半掉尾潜菰蒲。
往来得所弄晴色，圆皮触动生浮珠。
困依垂杨看不足，尽日忘归谁与俱。
自从北走尘土窟，十年不复瞻蒪鲈。
凭谁画出江湖趣，东海今闻徐子虚。
毫端夺得生时意，京师好事争传摹。
写成双幅辄遗我，展舒活动惊堂隅。
穷搜前古少奇笔，此本只恐人间无。
任教涸辙强濡沫，对面相忘千里书。

作者简介：建州崇安人，字昌辅。诸生。善画墨竹。高宗建炎间范汝为叛，佐才率义兵御建阳，以功补承信郎。后为吉州水军统领，与敌力战，中流舟坏而没。